Návrh na vydanie štátnych dlhopisov Slovenskej republiky v sume najmenej 1 mld. EUR v zahraničí za účelom krytia splátok istín štátneho dlhu z predchádzajúcich rokov splatných v roku 2006 

Vydanie emisie štátnych dlhopisov je v súlade so Stratégiou riadenia štátneho dlhu do roku 2006 (ďalej len „stratégia“), ktorú schválila vláda Slovenskej republiky uznesením č. 1041 dňa 5.11.2003. 
Napriek veľkému prebytku voľnej likvidity na peňažnom trhu SR, banky a ostatní investori preferujú investície do cenných papierov iba s krátkou dobou splatnosti a dlhopisy s dobou splatnosti nad 7 rokov nakupujú iba v obmedzenom množstve. Vzhľadom na pretrvávajúcu výhodnú situáciu na zahraničných kapitálových trhoch sa Ministerstvo financií SR rozhodlo prostredníctvom Agentúry pre riadenie dlhu a likvidity (ďalej len „ARDAL“) vydať novú emisiu štátnych dlhopisov v zahraničí. Úročenie investícií v mene euro so splatnosťou 15 rokov je ešte stále historicky nízke, ale všeobecne sa očakáva v budúcnosti jeho zvýšenie. Keďže je úročenie navrhovaného dlhopisu fixné, SR môže v ďalších rokoch  ušetriť dodatočne rozpočtové prostriedky. 
Vydanie štátnych dlhopisov na zahraničnom kapitálovom trhu v roku 2006 umožní zmenšiť riziká štátneho dlhu SR a to najmä riziko refinančné a riziko úrokové. Ďalšími cieľmi v súlade so stratégiou sú: 
•	získanie nových investorov tak v zmysle geografickom, ako aj typom inštitúcií (rozšírenie investorskej základne); 
•	príprava na vstup do EMU a prostredníctvom vydávania benchmarkových emisií vytváranie výnosovej krivky Slovenskej republiky v EUR mene a prirodzenej konverzii časti dlhu na EUR; 
Získané finančné prostriedky budú použité, v súlade so schváleným štátnym rozpočtom na rok 2006 na splatenie štátneho dlhu denominovaného v slovenskej mene a časť na splácanie ostatných devízových záväzkov štátu.
Ministerstvo financií SR vypísalo výberové konanie na sprostredkovateľa emisie štátnych dlhopisov v zahraničí za nasledujúcich podmienok:

1.	Mena – EURO
2.	Hodnota emisie – minimálne 1,0 mld. 
3.	Doba splatnosti – 15 rokov.
4.	Kupónová úroková sadzba – s pevným úročením.
5.	Rozhodné právo – anglické.

Medzi základné kritériá vyhodnotenia úspešnosti kandidátov patrili: 

1.	celkové náklady spojené s emisiou,
2.	prirážka nad úročenie ASW,
3.	umiestnenie emisie podľa krajiny investora (zemepisné/geografické umiestnenie),
4.	umiestnenie emisie podľa typu investora,
5.	náklady emitenta,
6.	celkové poplatky,
7.	analytická pokrytie krajiny emitenta,
8.	podpora obchodovania so štátnymi dlhopismi SR na sekundárnom trhu,
9.	štruktúra syndikátu – sprostredkovateľov predaja,
10.	možnosť navýšenia emisie v budúcnosti.

Do výberového konania sa prihlásili tieto finančné inštitúcie:

1.  ABN AMRO
2.  Banca caboto s. p. a.
3.  Barclays Capital, 
4.  BNP Paribas
5.  CALYON Bank
6.  CITIGROUP
7.  CREDIT SUISSE
8.  Commerzbank AG
9.  Deutsche Bank AG London
10. DEXIA Bank
11. Dresdner Kleinwort Wasserstein 
12. GOLDMAN SACHS
13. HSBC Bank plc,
14. ING Debt Capital Markets
15. IXIS - CIB
16. JP MORGAN
17. KBC Bank 
18. Lehman Brothers International (Europe)
19. Merrill Lynch International 
20. Morgan Stanley & Co.
21. RAIFFEISEN ZENTRALBANK ÖSTERREICH AG
22. Societe Generale Corporate and Investment Banking - SG CIB
23. UBS Investment bank 
24. WestLB AG

Vyhodnotenie výberového konania

Výberová komisia pozostávala z 5 členov (3 zástupcovia MF SR, 2 zástupcovia ARDAL). Komisia analyzovala a posudzovala ponuky finančných inštitúcií a zamerala sa na splnenie základných kritérií hodnotenia požadovaných vo výberovom konaní a výhodnosť podmienok pre Slovenskú republiku. Komisia po dôkladnom preskúmaní ponúk vybrala za sprostredkovateľa emisie štátnych dlhopisov v zahraničí v roku 2006 spoločnosti -  BNP Paribas a Lehman Brothers International (Europe), ktoré predložili najvýhodnejšie ponuky a svojou pozíciou na trhu a relevantnými skúsenosťami poskytujú záruku, že pripravovaná emisia štátnych dlhopisov v euro v zahraničí bude úspešná. 
V snahe znížiť náklady v jednorazových poplatkoch pri emisiách, eliminovať nevyhnutné vedľajšie výdavky súvisiace s emisiami, získať časový priestor ako aj flexibilitu pri vydávaní štátnych dlhopisov denominovaných v EUR, sa Ministerstvo financií SR rozhodlo pri príprave emisie štátnych dlhopisov v roku 2006 vypracovať namiesto jednorazovej zmluvnej dokumentácie tzv. „stálu dokumentáciu Euro Medium Term Note“ programu (ďalej len „EMTN program“) s maximálnou hodnotou euro emisií na európskom kapitálovom trhu v priebehu príslušného kalendárneho roka do 2 mld. EUR. Výhodou EMTN programu je možnosť veľmi rýchlo získať finančné prostriedky emisiou štátnych dlhopisov na zahraničných trhoch, a teda v prípade akejkoľvek neočakávanej finančnej potreby štátu alebo turbulencií na domácou finančnou trhu mať k dispozícií alternatívny spôsob financovania potrieb štátu.
Finančné prostriedky získané z vydania štátnych dlhopisov v roku 2006 sa použijú na krytie splátok istín štátneho dlhu v roku 2006 v súlade so schváleným štátnym rozpočtom na rok 2006.